Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 136/10/6606	Lučenec, 30.7.2014
EEČ : 2-47-107-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 498/2008 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec syna XXXXX, nar. XXXXX hoci bol podľa právoplatného rozsudku Okresného súdu v XXXXX č. XXXXX z 18.03.2009 počnúc dňom 23.03.2009 povinný platiť výživné na syna mesačne v sume 30 % zo sumy životného minima vždy mesačne predom do 20-teho dňa toho ktorého mesiaca k rukám starej matky dieťaťa XXXXX, nar. XXXXX z XXXXX, takto uloženú povinnosť vo XXXXX a inde riadne neplnil a za obdobie od 01.03.2009 do 30.06.2014 dlhoval na výživnom celkom 1.144,24 €,

lebo zanikla trestnosť činu

Odôvodnenie:
	Uznesením povereného príslušníka OO PZ vo XXXXX bolo dňa 08.04.2010 pod č. XXXXX po začatí trestného stíhania vznesené obvinenie XXXXX, nar. XXXXX pre prečin zanedbania povinnej výživy podľa § 207 odsek 1 Trestného zákona. Vyšetrovateľom OR PZ, odboru kriminálnej polície v XXXXX bol dňa 23.06.2014 do zápisnice o výsluchu obvineného upozornený podľa § 206 odsek 6 Trestného poriadku, že skutok, pre ktorý mu bolo vznesené obvinenie dňa 08.04.2010, bude kvalifikovaný ako prečin zanedbania povinnej výživy podľa § 207 odsek 1, odsek 3 písm. b) Trestného zákona, ktoré upozornenie obvinený XXXXX vzal na vedomie s tým, že sa zo skutku, ktorý mu je kladený za vinu cíti vinný, pretože riadne a pravidelne neplatil výživné na svojho syna.

	Obvinený do zápisnice o výsluchu dňa 23.06.2014 ďalej uviedol, že dňa 23.06.2014 poštovým poukazom poslal XXXXX peniaze v sume 1.200,- € ako dlžnú sumu výživného.

	Svedkyňa - poškodená XXXXX vo svojej výpovedi dňa 03.07.2014 uviedla, že povinný XXXXX jej dňa 23.06.2014 uhradil celú dlžnú sumu výživného od marca 2009 až do júla 2014, ako aj za mesiac august 2014. Svedkyňa tiež uviedla, že napriek neplateniu výživného jeho syn núdzou netrpel a ani netrpí.
	
Podľa § 86 odsek 1 písmeno a)  Trestného zákona  trestnosť činu zaniká aj vtedy  ak ide o prečin zanedbania povinnej výživy podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu.

	Z uvedeného dôvodu bolo preto potrebné v predmetnej trestnej veci rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor